**RAPORT DE SPECIALITATE**

**privind modificarea HCL 191/10.05.2022 privind aprobarea proiectului „Achiziția de mijloace de transport mai puțin poluante (troleibuze) necesare îmbunătățirii transportului public de călători în Municipiul Timișoara” și depunerea acestuia în vederea accesării fondurilor europene nerambursabile disponibile prin Planul Național de Redresare și Reziliență 2020- 2026, Componenta 10 Fondul Local**

Având în vedere Referatul de aprobare al proiectului de hotărâre al Primarului Municipiului Timișoara, cu nr. TMI2023-005253/10.08.2023;

Luând în considerare Planul Național de Redresare și Reziliență, Pilonul IV. Coeziune socială și teritorială, Componenta 10 Fondul Local, Investiția 1 Mobilitate urbană durabilă, I 1.1 Înnoirea parcului de vehicule destinate transportului public (achiziția de vehicule nepoluante), precum șiregulile și condițiile aplicabile finanțării din fondurile europene aferente Planului național de redresare și reziliență în cadrul apelului de proiecte PNRR/2022/C10,

În conformitate cu prevederile OUG nr. 124 din 13 decembrie 2021 privind stabilirea cadrului instituțional și financiar pentru gestionarea fondurilor europene alocate României prin Mecanismul de redresare și reziliență, precum și pentru modificarea și completarea Ordonanței de urgență a Guvernului nr. 155/2020 privind unele măsuri pentru elaborarea Planului național de redresare și reziliență necesar României pentru accesarea de fonduri externe rambursabile și nerambursabile în cadrul Mecanismului de redresare și reziliență,

Facem următoarele precizări:

Obiectivul specific al Investiției 1 Mobilitatea urbană durabilă este:

- Îmbunătățirea condițiilor de mobilitate urbană;

- Reducerea emisiilor de gaze cu efect de seră generate de transporturi;

- Sporirea siguranței rutiere în zonele urbane, prin soluții digitale și ecologice de transport.

Investițiile propuse în cadrul acestui apel vor contribui la creșterea ponderii călătoriilor cu transportul public local cu vehicule cu emisii zero (autobuze cu emisii zero, troleibuze, inclusiv cele cu baterii, tramvaie) și se vor baza, în egală măsură, pe alinierea obligatorie la planul de mobilitate urbană durabilă/planul integrat de dezvoltare durabilă/planul urbanistic general aprobat sau în curs de elaborare, asigurând acoperirea cu servicii de mobilitate în zona funcțională și periurbană, prioritizarea și promovarea transportului public în traficul local prin planificarea benzilor preferențiale și a benzilor de autobuz pe arterele cele mai frecventate/aglomerate, precum și pe încheierea unui contract de servicii publice cu operatorii economici în conformitate cu dispozițiile Regulamentului (CE) nr. 1370/2007.

Conform Contractului de finanțare nr. 135186/18.11.2022 și a cererii de finanțare, proiectul „Achiziția de mijloace de transport mai puțin poluante (troleibuze) necesare îmbunătățirii transportului public de călători în Municipiul Timișoara”, presupune achiziția de troleibuze destinate transportului public de persoane din Municipiul Timișoara pe traseele echipate cu rețea catenară de alimentare cu energie electrică precum și pe tronsoane noi sau pe trasee neechipate cu fire de alimentare, prin funcționare în regim autonom fără utilizarea de combustibili fosili. Prin implementarea sistemelor de baterii în troleibuze se obține independența parțială față de linia aeriană, ceea ce înseamnă o mai mare eficiență economică și un pas înainte spre un transport public mai dinamic, eficient și durabil.

Astfel, obiectivul general și specific ale proiectului este în concordanță cu obiectivul specific al I 1.1 Înnoirea parcului de vehicule destinate transportului public (achiziția de vehicule nepoluante), care permite achiziționarea de vehicule nepoluante noi cu emisii zero de gaze de eșapament: autobuze electrice/hidrogen, tramvaie, troleibuze, microbuze electrice/hidrogen utilizate în scopuri comunitare, inclusiv stații de reîncărcare pentru microbuze și autobuzele electrice (stații de reîncărcare rapidă -pe traseu- și stații de încărcare lentă -la autobază-, incluse în costul autobuzelor).

Indicatorii de proiect (rezultatele) sunt 25 troleibuze noi cu emisii zero de gaze de eșapament sau cu baterii, ccod 074 - Material rulant de transport urban curat (100% Climate Tag și 40% Environmental Tag) .

În conformitate cu prevederile ghidului de finanțare, valoarea maximă eligibilă pentru achiziția unui troleibuz cu emisii zero de gaze de eșapament sau baterii este de 510.200 euro/buc, fără TVA.

Luând în considerare suma solicitată pentru investiție de Municipiul Timișoara de 12.493.000 euro, a fost estimat un număr de 25 troleibuze noi care urmează a fi achiziționate prin acest proiect, astfel că valoarea maximp eligibilă conform cererii de finanțare este de 499.720,00 euro/bucată.

Pentru toate tipurile de solicitanți, la orice proiect depus pentru oricare dintre investițiile prevăzute în cadrul acestui apel, este prevăzută automat o alocare suplimentară pentru stații de reîncărcare pentru vehicule electrice, care vor fi achiziționate centralizat de Ministerul Dezvoltării, Lucrărilor Publice și Administrației.

Astfel, este obligatoriu ca în cadrul fiecărei primei solicitări de finanțare depuse de un beneficiar să fie prevăzută instalarea unui număr de puncte de reîncărcare pentru vehiculele electrice, prin urmare, un municipiu reședință de județ trebuie să prevadă minimum 45 de stații de vehicule electrice, iar comunele minimum 2 de stații de vehicule electrice, solicitanții finanțării având obligația de a pune la dispoziție spații adecvate amplasării acestora.

Conform adresei STPT nr. 10466/16.05.2023, înregistrată la Primăria Municipiului Timișoara cu nr. MTM2023-008112/08.06.2023, înnoirea flotei de transport cu un număr de 25 troleibuze nepoluante, mai eficiente și cu un grad ridicat de autonomie va contribui la îmbunătățirea calității vieții călătorilor și va crește încredere în sistemul public de transport. De asemenea, pentru a contracara problemele cu care se confruntă Societatea de Transport Public Timișoara legate de lipsa personalului de bord și pentru a crește capacitatea de transport, solicită achiziționarea unui număr mai mare de troleibuze de 18m, în detrimentul celor de 12m.

Din analiza costurilor reale estimate pe baza ofertelor solicitate de operator și puse la dispoziție Municipiului Timișoara, precum și din analiza altor contracte cu obiect similar, costul estimat pentru un troleibuz de 18 m este de 4.042.028,97 lei.

Prin urmare, în vederea demarării achiziției, este necesară aprobarea alocării din bugetul local a sumei de 27.866.567.84 lei reprezentând costuri suplimentare neeligibile pentru implementarea în bune condiții a componentei „Troleibuze” în cadrul proiectului *„Achiziția de mijloace de transport mai puțin poluante (troleibuze) necesare îmbunătățirii transportului public de călători în Municipiul Timișoara”.*

**Ținând cont de cele mai sus exprimate, propunem spre aprobarea Consiliului Local al Municipiului Timișoara a următoarelor:**

* **Alocarea în bugetul local al Municipiului Timișoara a sumei de 27.866.567,84 lei, respectiv 5.660.830,00 euro calculat la cursul de schimb 1 euro = 4,9227 lei, reprezentând cheltuieli neeligibile necesare în vederea implementării componentei “Troleibuze 18 m”;**

Luând în considerare prevederile legale expuse în prezentul raport, apreciem că Proiectul de hotărâre privind aprobarea depunerii proiectului *„Achiziția de mijloace de transport mai puțin poluante (troleibuze) necesare îmbunătățirii transportului public de călători în Municipiul Timișoara”* în vederea accesării fondurilor disponibile în cadrul Planului Național de Redresare și Reziliență, Componenta 10 Fondul Local, îndeplinește condițiile tehnice pentru a fi supus dezbaterii și aprobării plenului consiliului local.